Autor: Ivika Laanet-Nuut
Kolmapäev, 09. juuni 2021.Loe kommentaare
| KommenteeriLaupäeval avati Tagavere seltsimajas pidulikult Aabitsanäitus. Kokku on tähtsaid tarkuseraamatuid uudistamiseks väljas üle 30.
„Uskumatu, kui palju aabitsaid,” ahhetas näitust uudistama tulnud Palmi. „Ma olen 72 aastat ilmas elanud ja ei teadnud, et neid nii palju üldse on,” märkis ta. „Neid on veelgi rohkem,” tähendas Palmi lapselaps tähtsalt kõrvalt. Aabitsanäituse idee tekkis Tagavere küla elanikul Riina Salul, kui ta juhtus koroonaaegu raamaturiiulilt kraamima. „Siis sattus mulle ette mitu aabitsat, mu enda lapse ja lapselapse oma ning siis ma mõtlesin, et miks mitte neid näitusele tuua,” rääkis Riina, lisades, et huvitav on vaadata ju mitte ainult neid vanemaid, vaid ka uuemaid, mida paljud pole näinudki.
Nii tekitas näitus kõigis vaatajates küsimusi, et huvitav, milline aabits mul endal oli. Kas sul oli see aabits või hoopis see? Tagavere raamatukogu juhataja Liina Torri oli teinud ära suure töö ning otsinud juurde ajaloo osa.
Liina tänas näituse idee autorit Riinat ja Tagavere Optimistide seltsi ühte aktiivset eestvedajat Elle Mäed, kes aitas näitust korraldada. Kõige vanema aabitsa andis näitusele Arju küla elanik Rein Kalm. Kahjuks ei ole raamatust võimalik enam trükiandmeid välja lugeda, kuid kui arvestada Reinu vanust, siis on tegu aabitsaga, mis oli kasutusel 1950ndate algusaastatel (Rein läks kooli 1952. a.).
Väljapanek algab vanemate aabitsatega, jätkub tänapäevaste kooliaabitsate ja väljapanekult ei puudu muidugi populaarsed Karu-aabitsad. Lisaks on eraldi lauake saarte oma aabitsatega, kuhu laupäeval lisandus veel üks tähtis aabits, hiljaaegu trükist tulnud Muhu Oabits. Selle saamisloost kõneles pikemalt Muhu lasteaia juhataja Reet Hobustkoppel. „Kui meile tuli sõnum, et Tagaverel on aabitsanäitus, siis arvasime, et kindlasti on naabritel see kõikse tähtsam - muhulaste aabits puudu,” muheles Hobustkoppel. Muuhulgas tunnistas ta, et muhulastel on õite palju neid vanainimeste laule, mis ei ole nii-öelda väga leebed. „Ja naljaga pooleks oleme rääkinud, et kui järgmine veel tulemas, siis see on eluaabits, millel küll kooliminemisega suurt pistmist pole,” naeris ta.
Aabitsanäitust kaema tulnud Metsküla raamatukogu juhataja Liia Uussaar ja Leisi raamatukogu juhataja Tiiu Kullamäe kiitsid vahvat ideed ja olid väljapanekuga rahul. „Iseenesest on väga huvitav see näituse mõte ja teostus,” rääkisid nad.
Aabitsate hulgas leidus mitmeid huvitavaid tähelepanekuid. Nii selgus näiteks Poiste aabitsat lehitsedes, et poisid peavad vast natuke vähem oskama kui tüdrukud, sest just selles aabitsas oli vähem tähti õppimiseks kirjas. Ühel aabitsal, mille tõi näitusele Aive Kesküla, oli aabitsa alguses isegi Lenini pilt. Eriliselt pälvis kiitust aga Viive Luige ja Epp Maria Kokamägi „Meie aabits.” Näitus on mõeldud pakkumaks inimestele äratundmis- ja avastamisrõõmu ning näituse rõhuasetus ongi teemal: aabits meie vanemate, meie enda ja meie laste lapsepõlves.
Nii et kel mahti, astugu aga Tagavere seltsimajja sisse. Ehkki selles majas helises koolikell viimati aastal 2008, on laudadel juunikuu lõpuni nostalgiat küllaga.